България в международните медии | Начало | DW | 21.04.2006
България и конгресът на Виетнамската компартия
БСП приветства 10-ия конгрес на Виетнамската компартия
Няколко виетнамски медии цитират български източници по повод 10-ия конгрес на Виетнамската комунистическа партия. Електронното издание на вестник Нхан Дан пише, че големи български вестници като Дума и Дневник, както и БТА, са отбелязали работата на конгреса, поставяйки акцент върху борбата срещу корупцията и други негативни явления във Виетнам. Агенция Виетнам Нюз пък цитира поздравителния адрес от БСП, в който се казва: “Светът вижда впечатляващите успехи на Социалистическа република Виетнам в изграждането на социализма и в процеса на прилагане на решенията на 9-тия партиен конгрес.” Китайската агенция Синхуа и електронното издание Пийпълс Дейли разпространиха две новини от България – за посещението на Кондълиза Райс и за окончателното решение на проблема с бъдещите военни бази на САЩ. Втората тема е забелязана и от украинското издание на английски език Киив Пост, както и от швейцарския Базлер Нахрихтен. Интернешънъл Хералд Трибюн, европейското издание на Ню Йорк Таймс, публикува днес статия за еврочленството на България, в която дава думата на германската съдийка Зузет Шустер, посетила наскоро страната като експерт. Шустер смята, че е малко вероятно членството на България да бъде отолжено. Българският премиер Сергей Станишев също се противопоставя срещу това отлагане в интервю пред австрийския Дер Щандард. “Отлагането ще бъде от полза на онези политически и икономически сили, които не желаят страната да следва европейските правила и искат и занапред да се запазят неформалните отношения между политика и икономика,” казва Станишев, а на въпроса дали става дума за Атака, отговаря: “Тя се опитва да използва факта, че реформите бяха много болезнени за мнозина. Доста неща бяха направени зле, глупаво, а понякога и престъпно. Цената за това плати едно цяло поколение със своята перспектива за бъдещето.” За българската евроинтеграция ще говори и посланичката на страната в Германия Меглена Плугчиева на среща със студенти от Ерланген-Нюрнберг в понеделник, съобщава студентско електронно издание. А берлинският Ди Велт цитира по темата баварския премиер и лидер на управляващия ХСС Едмунд Щойбер: “Министър-председателят е скептичен и за приемането на България и Румъния. Според него неговата осъществимост може да се оцени едва след доклада и препоръките на Еврокомисията през май. Щойбер смята, че ЕС и гражданите на Европа не бива да бъдат претоварвани от политиката на разширяване.” Европейското бъдеще на страната привлича инвеститорите: холандският вестник Финансиеле Дахблад и програмата БНР Нюзрадио съобщават, че холандската фирма Глоубъл Трейд Сентър купува за 2,4 милиона евро земя в София, за да строи бизнес-център. Няколко публикации днес са свързани с енергийната политика на България. Газета Ру и други електронни издания съобщават, че на 27 април ще се проведе тристранна среща между Русия, Украйна и България, посветена на транспорта на гориво за АЕЦ. Германският Франкфуртер Рундшау публикува критична статия за плановете на германски банки да участват в изграждането на АЕЦ Белене. А Юнайтид Прес Интернешънъл съобщава за общите енергийни интереси на България и Полша. Испанският Ел Паис пише, че България е обявено извънредно положение заради наводненията край Дунав, а германският Любекер Нахрихтен отново информира за фалшиви евро, печатани в България. Британският Херлъд и други издания на острова пишат за плановете на българския футболист Стилян Петров да напусне Селтик-Глазгоу.
Permalink https://p.dw.com/p/AuCJ